**Válaszlevél tervezet Járókelő 15926 számú bejelentésére**

Probléma helyszíne: Múzeum krt. (Kálvin tér)

A Fővárosi Csatornázási Művek Zrt. 51 db nyilvános illemhelyet üzemeltet Budapest területén. Az illemhelyek többségénél kezelőszemélyzet dolgozik, kisebb hányadánál (18 helyszín) automata illemhelyet működtetünk.

A Múzeum körúton (Kálvin téren) található nyilvános illemhely forgalma az eddigi üzemeltetési tapasztalatok alapján rendkívül alacsonynak bizonyult, ezért csak időszakosan (pl. rendezvények ideje alatt üzemel). A létesítményt az elmúlt évek alatt többször feltörték, megrongálták és előfordult, hogy hajléktalanok költöztek be az épületbe. Ezért a nyitvatartási időn kívül kordonnal védjük az épületet a rongálások és a vandalizmus ellen. Illemhelytisztító munkatársaink az elkerített részen belül és azon kívül is rendszeresen végzik, az illemhely környezetének fertőtlenítő takarítását.

A Kálvin téri létesítményhez legközelebb a Deák téren üzemeltetünk nyilvános illemhelyet, amely hét minden napján 6-22 óráig áll a járókelők rendelkezésére.